ขน 60 ชีวิตซุกปีก ซบพรรคพลังประชารัฐ สลาย สามมิตร
อดีตรมต.-ส.ส.ดังเพียบ สุริยะลั่นจะกวาด150ที่นั่ง รุมฉะม.44ครอบงำกกต.,สามมิตร มาแล้ว สุริยะ-สมศักดิ์-อนุชา ขนอดีต รมต. ส.ส. นักการเมือง ชื่อดังกว่า 60 ชีวิต ร่วมขบวนพลังประชารัฐ สันติ-ปรีชา อดีต รมต.เพื่อไทยมาตามนัด กลุ่มบ้านริมนํ้า-อดีต เด็ก ปชป.พรึ่บ สุริยะ ประกาศสลายกลุ่ม สามมิตร ทันที มั่นใจ พปชร.ได้ ส.ส.ถึง 150 คน สมศักดิ์ ปลื้มบ้านใหม่องคาพยพเพียบพร้อม แบไต๋ รธน. ดีไซน์ไว้เพื่อเรา ต้องฉวยประโยชน์โกยแต้ม สนธิรัตน์ คึกจัดวาดฝันกวาด 350 เก้าอี้ ด้าน ทษช.ได้โปรกอล์ฟ-อดีตนางงามเติมสีสัน อ๋อย-เต้น จ่อร่วม 19 พ.ย. คนการเมืองยังรุมฉะ คสช.ใช้ ม.44 แทรกแซง กกต. วันนอร์ หวั่น กกต.หมดเครดิต จี้เป็นตัวของตัวเอง อย่าตกอยู่ใต้อาณัติใคร จตุพร ซัดเปิดช่องให้ผู้สมัครเร่ขายตัว พท.ย้ำ แผนแทรกแซง-ครอบงำ บิดเกมให้เข้าทางผู้มีอำนาจ ตัดคะแนนคู่ต่อสู้ ปชป.แฉจ้องจัดเขตตามใจผู้สมัครที่ดูดมา จ่อเลื่อนเลือกตั้งอีกเพื่อขยายเวลาดูด,ความเคลื่อนไหวยังคงคึกคักเข้มข้น ยิ่งใกล้เข้าช่วงโค้งสุดท้ายก่อนเดดไลน์สังกัดสมาชิกพรรค ยิ่งมีการเปิดตัวผู้สมัคร อดีตรัฐมนตรี อดีต ส.ส.ชัดเจนขึ้นเรื่อยๆ เพื่อเตรียมตัวลงสนามหาเสียงอย่างเป็นกิจลักษณะ ล่าสุดพรรคพลังประชารัฐเปิดตัวสมาชิกลอตใหม่แบบยิ่งใหญ่ กลุ่มสามมิตร ที่นำโดยนายสุริยะ จึงรุ่งเรืองกิจ และนายสมศักดิ์ เทพสุทิน ขนอดีตรัฐมนตรี อดีต ส.ส. นักการเมืองชื่อดังร่วมงานด้วยกว่า 60 คน,สามมิตร ขน 60 ชีวิตร่วม พปชร.,เมื่อเวลา 10.00 น. วันที่ 18 พ.ย. ที่โรงแรมแชงกรีลา กรุงเทพฯ พรรคพลังประชารัฐ (พปชร.) เปิดรับสมัครสมาชิกพรรคอย่างเป็นทางการ บรรยากาศเป็นไปอย่างคึกคัก บรรดาอดีตรัฐมนตรี อดีต ส.ส. นักการเมืองท้องถิ่น นักวิชาการ นักธุรกิจ ศิลปิน ดารา และประชาชน เดินทางมาต่อแถวสมัครสมาชิกพรรคเป็นจำนวนมาก และทันทีที่กลุ่มสามมิตรเดินทางมาถึงได้รับความสนใจจากสื่อมวลชน นำโดยแกนนำกลุ่มสามมิตร นายสุริยะ จึงรุ่งเรืองกิจ นายสมศักดิ์ เทพสุทิน นายอนุชา นาคาศัย พร้อมพาสมาชิกในกลุ่ม 60 คน มาสมัครเป็นสมาชิก อาทิ นายปรีชา เร่งสมบูรณ์สุข อดีต รมว.ทรัพยากรธรรมชาติและสิ่งแวดล้อม นายสันติ พร้อมพัฒน์ อดีต รมว.การพัฒนาสังคมและความมั่นคงของมนุษย์ นางพรรณสิริ กุลนาถศิริ นายก อบจ.สุโขทัย และอดีต รมช.สาธารณสุข นายภิญโญ นิโรจน์ อดีต รมต.ประจำสำนักนายกรัฐมนตรี นายจำลอง ครุฑขุนทด อดีต รมช.ศึกษาธิการ นายมณเฑียร สงฆ์ประชา อดีต ส.ส.ชัยนาท นางบุญยิ่ง นิติกาญจนา อดีต ส.ส.ราชบุรี นายจักรวาล ชัยวิรัตน์นุกูล อดีต ส.ส.สุโขทัย นายสุภรณ์ อัตถาวงศ์ อดีต ส.ส.นครราชสีมา พล.อ.สมชาย วิษณุวงษ์ อดีต ส.ส.กาญจนบุรี นายอัฏฐพล โพธิพิพิธ อดีต ส.ส.กาญจนบุรี เป็นต้น โดย 4 รัฐมนตรีแกนนำพรรคต้อนรับ พร้อมจับชูมือแสดงพลังให้สื่อบันทึกภาพ,กลุ่มการเมืองโชว์ตัวหนาแน่น,ขณะเดียวกัน ยังมีอดีต ส.ส. และนักการเมืองกลุ่มต่างๆมาสมัครและมาร่วมงานจำนวนมาก อาทิ กลุ่มภาคอีสานของนายสุพล ฟองงาม อดีต รมช.มหาดไทย กลุ่มนายวิรัช รัตนเศรษฐ กลุ่มนายเอกราช ช่างเหลา รวมถึงตระกูลจงสุทธนามณี จ.เชียงราย สมาชิกบางส่วนของกลุ่มบ้านริมน้ำ นำโดยนายรณฤทธิชัย คานเขต อดีต ส.ส.ยโสธร กลุ่มอดีต ส.ส.จันทบุรี พรรคประชาธิปัตย์ นำโดยนายธวัชชัย อนามพงษ์ กลุ่มอดีต ส.ส.กทม.พรรคประชาธิปัตย์ นำโดยนายพุทธิพงษ์ ปุณณกันต์ นอกจากนี้ ยังมี ร.อ.ธรรมนัส พรหมเผ่า อดีต ส.ส.บัญชีรายชื่อ พรรคเพื่อไทย และ พล.อ.อกนิษฐ์ หมื่นสวัสดิ์ สมาชิกสภานิติบัญญัติ เพื่อน ตท.12 ของ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ซึ่งดูแลพื้นที่เลือกตั้งภาคใต้มาด้วย,อุตตม ยันไม่มีปัญหาจัดตัวผู้สมัคร,นายอุตตม สาวนายน หัวหน้าพรรคพลังประชารัฐ ให้สัมภาษณ์ว่า ทุกคนที่เข้ามาในพลังประชารัฐวันนี้ถือเป็นกลุ่มเดียวคือพลังประชารัฐ ไม่มีกลุ่มใดกลุ่มหนึ่ง เมื่อมาอยู่ด้วยกันต้องเป็นกลุ่มเดียวกัน ส่วนจำนวนสมาชิกที่มีมาก การจัดผู้ลงสมัครแต่ละพื้นที่ไม่มีปัญหา เรามีสรรพกำลังพอสมควร บางจุดอาจจะมีคนเก่งมีความสามารถมากกว่า 1 คนก็ต้องพูดคุยกัน เมื่อถามถึงกรณีของ น.ส.วทันยา วงษ์โอภาสี หรือมาดามเดียร์ ที่พรรคประชาธิปัตย์มองว่าเข้ามาทำให้พรรคพลังประชารัฐครอบงำสื่อ นายอุตตมตอบว่า เราเปิดกว้างทางการเมือง เราจะมาตั้งแง่ทำไม คนที่มีความตั้งใจจะเข้ามาทำงานการเมืองเพื่อชาติ ไม่ว่านามสกุลไหนทั้งหมดอยู่ที่ตัวบุคคล อย่าไปมองที่นามสกุล ส่วนเรื่องการเสนอชื่อใครเป็นนายกฯนั้น ขอเวลาพรรคหารือ ส่วนที่ผู้เข้ามาพลังประชารัฐส่วนใหญ่จะเสนอ พล.อ.ประยุทธ์ จันทร์โอชา นายกฯและหัวหน้า คสช. เป็นนายกฯของพรรคนั้น คงต้องไปถามตัวท่านว่าพร้อมเสนอตัวทำหน้าที่ต่อไปหรือไม่ แต่ยืนยันว่าในส่วนของพรรคยังไม่ได้เลือกใคร,สุริยะ ประกาศสลาย สามมิตร,นายสุริยะ จึงรุ่งเรืองกิจ แกนนำกลุ่มสามมิตรให้สัมภาษณ์ว่า ที่มีกระแสโจมตีว่าเรารับใช้ทหารนั้น ตนเป็นพลเรือนไม่ได้อยู่ใต้การบังคับบัญชาของทหาร การกลับมาเล่นการเมืองในรอบ 10 ปี เพราะมีคนที่เคารพ เคยทำการเมืองร่วมกันตั้งแต่สมัยอยู่พรรคไทยรักไทยมาทาบทาม มองว่าถ้าไม่มีพรรคการเมืองใหม่ จะเป็นเพียงการต่อสู้ของ 2 พรรคการเมืองใหญ่และหลังเลือกตั้งจะมีวิกฤติปัญหาอีก ดังนั้นผู้ที่ทาบทามตนจึงเห็นควรจัดตั้งพรรคการเมืองเพื่อเป็นทางเลือกใหม่ให้ประชาชนก้าวพ้นความขัดแย้ง เราเห็นด้วยจึงออกมาทำในนามกลุ่มสามมิตร และเมื่อสมัครเป็นสมาชิกพรรคแล้วก็จะไม่มีกลุ่มสามมิตรอีกต่อไป เราจะสลายกลุ่มสามมิตรในวันนี้เลย เมื่อถามว่า ทางกลุ่มพร้อมสนับสนุน พล.อ.ประยุทธ์ จันทร์โอชา เป็นนายกฯ ต่อใช่หรือไม่ นายสุริยะตอบว่า ผู้บริหารจะเป็นคนตัดสินใจว่าจะเลือกใคร ส่วนปัญหาพื้นที่ทับซ้อนของผู้สมัคร ส.ส.นั้น ได้รับการแก้ไขเรียบร้อยแล้ว,ผู้สมัครเจ๋ง–นโยบายกระแทกใจ,ด้านนายสมศักดิ์ เทพสุทิน แกนนำกลุ่มสามมิตร กล่าวว่า เชื่อว่ากลุ่มสามมิตรที่เข้าร่วมกับพรรคพลังประชารัฐมีโอกาสเป็น ส.ส.ได้ทั้งหมด เพราะพรรคมีความพร้อมและมีนโยบายที่ดี ถ้าผู้สมัครมีความขยันมีโอกาสชนะเลือกตั้งสูง ไม่ใช่เฉพาะแค่กลุ่มสามมิตร แต่ผู้สมัครในนามพรรคทั้งหมดมีโอกาสชนะเลือกตั้ง โดยพรรคให้โอกาสทุกคนอย่างเท่าเทียม ไม่ว่าจะเป็นอดีต ส.ส.หรือนักการเมืองหน้าใหม่ จากประสบการณ์ที่ผ่านมาเห็นว่าพรรคนี้มีความพร้อมในหลายด้าน แต่ไม่อยากคาดการณ์ว่าจะได้ ส.ส.เท่าไหร่ หรือจะได้เป็นแกนนำจัดตั้งรัฐบาลหรือไม่,นายอนุชา นาคาศัย กรรมการบริหารพรรคพลังประชารัฐ กล่าวว่า มั่นใจว่าหลังเลือกตั้งพรรคพลังประชารัฐจะได้จำนวน ส.ส.ร้อยกว่าคน เนื่องจากนโยบายที่นำเสนอดี ตรงใจประชาชน และผู้สมัครของพรรคมีคุณภาพ มีอุดมการณ์ร่วมกันทำงานรับใช้พี่น้องประชาชน ตนไม่กังวลว่าพลังประชารัฐจะถูกมองเป็นพรรคทหาร เพราะทุกอย่างผ่านการเลือกตั้ง และปฏิบัติตามรัฐธรรมนูญปัจจุบัน,พปชร.ไม่มีพรรคสำรอง นอมินี,จากนั้นเวลา 13.00 น. ที่ห้องแกรนบอลรูม นายอุตตมได้ขึ้นเวทีกล่าวกับสมาชิกพรรคที่อยู่ในห้องกว่า 500 คนว่า เชื่อว่าภายใต้พรรคพลังประชารัฐจะพาประเทศไทยก้าวสู่ความสงบ มั่นคง มั่งคั่งและยั่งยืน เปิดกว้างคนทุกกลุ่ม ทั้งกลุ่มคนเดิม คนรุ่นเก่าแต่เก๋าด้วยประสบการณ์ และคนรุ่นใหม่ไฟแรงร่วมกันคิดทำนโยบาย และจากนี้จะสรรหาตัวแทนของพรรคเพื่อให้ประชาชนเป็นผู้ตัดสิน พลังประชารัฐยืนยันพวกเราไม่มีตัวแทนอื่นใด ไม่มีพรรคสำรองมีพรรคเดียวคือพรรคพลังประชารัฐ เราจะเดินอย่างตรงไปตรงมาเพื่อก้าวข้ามความขัดแย้ง วันนี้เรามีความพร้อม มีโอกาส แต่มีเวลาไม่มาก เราจะต้องทำงานกันอย่างหนัก โดยไม่มีกลุ่ม ไม่มีสี,สนธิรัตน์ คึกขอกวาด 350 เก้าอี้,นายสนธิรัตน์ สนธิจิรวงศ์ เลขาธิการพรรคขึ้นเวทีกล่าวว่า ไม่เชื่อสายตาว่าวันนี้เราจะสามารถรวบรวม คนได้มากขนาดนี้ พรรคนี้ประมาทไม่ได้ มีคนบอกว่าพรรคนี้มีแค่ 4 กุมาร อายุจะ 60 ปีกันหมดแล้วจะเป็น 4 กุมารได้อย่างไร แต่ข้างหลังกุมารมีนินจาและวันนี้เป็นวันประกาศศักดาก้าวที่ 1 ของพรรค จากนั้นนายสนธิรัตน์ขอให้อดีตรัฐมนตรีที่เข้ามาร่วมพลังประชารัฐ อดีต ส.ส.และคนรุ่นใหม่ลุกขึ้นโชว์ตัว พร้อมกล่าวว่าเป็นประวัติศาสตร์หน้าใหม่ ทั้งหมดนี้คือพลังประชารัฐ มาขนาดนี้จะไม่กวาด 350 เสียงได้อย่างไร ชื่อพลังประชารัฐไม่ได้ขโมยใครมา เมื่อเราจะทำการเมืองทั้งทีจะต้องไม่ใช่เป็นพรรคของคนใดคนหนึ่ง ภาคใดภาคหนึ่ง ไม่ใช่มีใครเป็นเจ้าของพวกเราอยู่ที่นี่มองหน้าแต่ละคนมีของ ถ้าปลุกพระก็ขึ้น ครั้งนี้ถือเป็นการเปิดหน้าประวัติศาสตร์ว่าประเทศไทย มีทางออกแล้วเมื่อมีพรรคพลังประชารัฐ และถ้าไม่มีพลังประชารัฐประเทศไร้ทางออกโดยสิ้นเชิง,ยอดอดีต รมต.–ส.ส.ร่วมวันนี้ 75 คน,ผู้สื่อข่าวรายงานว่า จากนั้นเป็นการเชิญตัวแทนแต่ละภาค รวมถึงกลุ่มสามมิตรขึ้นเวทีรับมอบเสื้อพรรคซึ่งเป็นแจ็กเกตสีขาว หลังเสื้อสกรีนแผนที่ประเทศไทยลายสีธงชาติไทยพร้อมคำว่า ประชารัฐ โดยนายอุตตม และนายสนธิรัตน์ เป็นผู้สวมใส่ให้ ผู้สื่อข่าวรายงานว่า สำหรับอดีตรัฐมนตรี และอดีต ส.ส.ที่ขึ้นเวทีที่น่าสนใจ อาทิ นายปัญญา จีนาคำ อดีต ส.ส.แม่ฮ่องสอน นายเวียง วรเชษฐ์ อดีต ส.ส. ร้อยเอ็ด นางกิ่งกาญจน์ ณ เชียงใหม่ นายพรศักดิ์ เปี่ยมคล้า อดีต ส.ส.นครปฐม นายมงคล จงสุทธนามณี อดีต ส.ส.เชียงราย เป็นต้น โดยการเปิดรับสมาชิกพรรควันนี้มีอดีตรัฐมนตรีและอดีต ส.ส.มาสมัครสมาชิก 75 คน,สุริยะ มั่นใจได้ ส.ส.ถึง 150 คน,จากนั้นเป็นการเปิดตัวสมาชิกบนเวที โดยนายสุริยะกล่าวว่า ประสบการณ์สมัยอยู่พรรคไทยรักไทยคิดว่าเปิดตัวยิ่งใหญ่แล้ว แต่วันนี้เป็นความยิ่งใหญ่มากกว่า มีผู้สมัครครบ 500 คน คุณภาพคับแก้วทั้งนั้น วันนี้รู้สึกดีใจเพราะตลอด 7-8 เดือนที่ผ่านมา ถูกผู้สื่อข่าวถามตลอดว่าเมื่อไหร่จะนำกลุ่มสามมิตรเข้าพรรคพลังประชารัฐ มัวแต่ต่อรองกันอยู่หรือไม่ ความจริงคือ กกต.เพิ่งรับรองพรรคพลังประชารัฐหลังจดทะเบียนพรรคการเมือง วันนี้จึงนำกลุ่มสามมิตรเข้ามามอบตัวกับพรรคพลังประชารัฐ ต่อจากนี้ไปจะไม่มีกลุ่มสามมิตร จะมีแต่พรรคพลังประชารัฐ ซึ่งเป็นพรรคของประชาชน เบื้องหลังของกลุ่มสามมิตร คือเมื่อวันที่ 11 เม.ย.ที่ผ่านมา ผู้ใหญ่ที่ตนเคารพนับถือสมัยอยู่พรรคไทยรักไทยด้วยกัน คงไม่ขอเอ่ยชื่อ น่าจะทราบกันดี ท่านบอกว่าถ้าไม่มีพรรคทางเลือกใหม่ให้ประชาชน เมื่อเลือกตั้งเสร็จคงจะ เกิดวิกฤติทางการเมืองอีก ถ้าเราไม่ต้องการเกิดเหตุการณ์เช่นนั้นต้องมาเป็นพรรคทางเลือกใหม่ ท่านให้ตนช่วยประสานกลุ่มต่างๆ มาร่วมอุดมการณ์นี้ ที่ผ่านมาตนได้คุยกับนายสนธิรัตน์ เราต้องการเห็นพลังประชารัฐ ได้คะแนนเสียงมากที่สุด ให้ได้ ส.ส.อย่างน้อย 150 คนและมั่นใจว่าพวกเราทำได้,สมศักดิ์ เปิดไต๋ รธน.ดีไซน์เพื่อเรา,ด้านนายสมศักดิ์กล่าวว่า วันนี้เป็นวันที่เราเข้าสู่สนามเลือกตั้งจะบอกว่าง่ายก็ง่าย แต่ต้องยอมว่ากระแสตกค้างความนิยมของพรรคคู่แข่งมีมากพอสมควร ขอให้ทุกคนทำความเข้าใจในแนวนโยบายของพรรค โดยเฉพาะผู้สมัครที่อยู่ต่างจังหวัดจะต้องเร่งสร้างความเข้าใจ เพราะบ้านเมืองเมื่อ 4-5 ปีที่ผ่านมามีแต่ความวุ่นวายแตกแยก เพิ่งจะดีเมื่อ 1-2 ปีที่ผ่านมา เราจะทำอย่างไรที่จะเปลี่ยนความรู้สึกของผู้คนที่มีต่อพรรคการเมืองเก่าให้เห็นข้อเท็จจริง จึงอยากฝากผู้สมัครทุกคนไว้ ตนไม่ใช่จะเก่งกล้า แต่ด้วยประสบการณ์จากการเลือกตั้ง 10 สมัย อยากบอกว่าถ้าเราไม่นำสิ่งดีๆ ที่มีเข้าไปเปลี่ยนความรู้สึกของคนที่มีกระแสเดิมอยู่ โอกาสไปสู่ชัยชนะจะยาก การเลือกตั้งครั้งนี้รัฐธรรมนูญฉบับนี้ดีไซน์มาเพื่อพวกเรา เราจะต้องใช้ประโยชน์จากสิ่งต่างๆ เหล่านี้ เป้าหมายทุกคะแนนมีความสำคัญ ฉะนั้นตัวบุคคลในแต่ละเขตแปรเปลี่ยนเป็นคะแนนให้ได้ เพราะทุกคะแนนมีความสำคัญมาก,สุชาติ บ้านริมน้ำเตรียมร่วมวง,นายรณฤทธิชัย คานเขต อดีต ส.ส.ยโสธร กลุ่มบ้านริมน้ำ กล่าวว่า อีกประมาณ 1-2 วัน นายสุชาติ ตันเจริญ แกนนำกลุ่มบ้านริมน้ำ จะสมัครเป็นสมาชิกพรรคพลังประชารัฐ ณ ที่ทำการพรรค แต่วันนี้ตนเองพร้อมผู้สมัครกลุ่มบ้านริมน้ำ 30 คนมาสมัครเป็นสมาชิกพรรคก่อน ส่วนสาเหตุที่มาพรรคนี้เพราะมองว่าได้เป็นรัฐบาลแน่นอน เนื่องจากมี ส.ว.สรรหา 250 คนสนับสนุน และนโยบายดีประชาชนชื่นชอบ โดยเฉพาะเรื่องจัดการน้ำเพื่อการเกษตร ส่วนที่มองว่าเป็นพรรคของทหาร ขอถามว่ามีพรรคใดที่ไม่มีทหารในสังกัดหรือ,ประชาชาติห่วง กกต.หมดเครดิต,อีกด้านหนึ่ง เมื่อเวลา 08.00 น. ที่โรงแรมโกลเด้นทิวลิป ซอฟเฟอริน พระราม 9 พรรคประชาชาติ ประชุมใหญ่สามัญครั้งที่ 2/2561 โดยมีการเปิดตัว น.ส.ณหทัย ทิวไผ่งาม อดีตรองโฆษก ประจำสำนักนายกฯ เป็นสมาชิกพรรค เพื่อมาช่วยงานด้านการศึกษา และสิทธิสตรี นายวันมูหะมัดนอร์ มะทา หัวหน้าพรรคประชาชาติกล่าวว่า วันนี้มีผู้ร่วมอุดมการณ์จากหลากหลายอาชีพมาแสดงเจตจำนงร่วมทำงานกับพรรค และนับตั้งแต่มีการรับรองพรรคเมื่อวันที่ 31 ต.ค. จนถึงวันนี้มีผู้สนใจสมัครสมาชิกแล้วเกือบหมื่นคนจากทั่วประเทศ ผู้สื่อข่าวถามถึงกระแสการเลื่อนการเลือกตั้ง นายวันมูหะมัดนอร์ตอบว่า ไม่มั่นใจว่าจะเลื่อนการเลือกตั้งหรือไม่ แต่สิ่งที่กังวลคือความน่าเชื่อถือของ กกต. เพราะเห็นความพยายามแทรกแซงการทำหน้าที่ของ กกต. หลังจากประธาน กกต.ให้สัมภาษณ์ในทำนองว่า กกต.แบ่งเขตครบ 350 เขต และเตรียมประกาศในอีกไม่กี่วัน แต่ถัดมา 2 วัน ก็มีประกาศคำสั่งหัวหน้า คสช.ที่ 16/2561 ให้อำนาจ กกต.ขยายเวลาแบ่งเขตเลือกตั้ง ซึ่งหลายพรรคมองว่าจะเป็นเหตุในการเลื่อนเลือกตั้ง ตนมองว่าประกาศดังกล่าวเป็น สิ่งที่ย้อนแย้งกับคำพูดของประธาน กกต. ฉะนั้นอยากขอให้ กกต.ทำหน้าที่ของตัวเองอย่างเต็มความสามารถ ไม่อยู่ใต้อาณัติใคร,ประกาศภารกิจกู้ประชาธิปไตย,จากนั้นเวลา 09.30 น. นายวันมูหะมัดนอร์กล่าวเปิดประชุมว่า ขอให้ประชาชนมั่นใจว่า การ เข้ามาของพรรคประชาชาติเพื่อทำให้เกิดการสร้างสรรค์ ของสังคม วัฒนธรรม ให้เกิดความสมดุล ไม่มีประเทศใดจะพัฒนาไปได้โดยชนชาติใดชนชาติเดียว ทุกประเทศต้องมีการร่วมมือร่วมใจกันของคนทุกเชื้อชาติ ศาสนา จุดยืนของพรรคคือไม่เห็นด้วยกับระบอบเผด็จการ ระบอบประชาธิปไตยเท่านั้นที่จะสร้างสันติภาพให้เกิดขึ้นได้ มั่นใจว่าจะทำได้เพราะผลสำรวจคะแนนนิยมของพรรคอยู่ 1 ใน 10 ของพรรคการเมืองที่มีอยู่กว่า 90 พรรค,พ.ต.อ.ทวี สอดส่อง เลขาธิการพรรคประชาชาติ กล่าวว่า ที่ผ่านมาประชาชนได้รับความเดือดร้อนเกี่ยวกับหนี้ กยศ.เป็นจำนวนมาก บางคนกู้เงินไปเรียน 2 แสน แต่มีหนี้รวม 6 แสน เพราะเจอทั้งค่าปรับและดอกเบี้ย พรรคประชาชาติจึงมีแนวคิดเข้ามาแก้ปัญหาดังกล่าว ใครมีหนี้ก็ต้องใช้ แต่ค่าปรับและดอกเบี้ยต้องยกเลิก พร้อมกันนี้ทางพรรคยังให้ความสำคัญกับการดูแลสุขภาพประชาชน การรับประกันสุขภาพคนไทยต้องเท่าเทียมกัน,โปรช้าง–นางงาม เพิ่มสีสัน ทษช.,เมื่อเวลา 15.30 น. ที่พรรคไทยรักษาชาติ ถนนแจ้งวัฒนะ ทพญ.ศรีญาดา ปาลิมาพันธ์ อดีตเลขานุการ รมว.ศึกษาธิการ น.ส.ณหทัย เล็กบำรุง หรือเนย อดีตมิสโกลบอล บิวตี้ ควีน อินเตอร์เนชันแนล และนายธงชัย ใจดี หรือโปรช้าง นักกีฬากอล์ฟระดับโลก เข้าสมัครสมาชิกพรรค โดยมี ร.ท.ปรีชาพล พงษ์พานิช หัวหน้าพรรคไทยรักษาชาติ และคณะกรรมการบริหารพรรคเป็นผู้รับสมัครและต้อนรับ,19 พ.ย. อ๋อย–แกนนำ นปช.ร่วมทีม,ผู้สื่อข่าวรายงานว่า นอกจากนี้วันที่ 19 พ.ย. นายจาตุรนต์ ฉายแสง แกนนำพรรคเพื่อไทย จะเดินทางมาสมัครเป็นสมาชิกพรรคไทยรักษาชาติพร้อมกับบรรดาแกนนำ นปช. อาทิ นายณัฐวุฒิ ใสยเกื้อ นายวีระกานต์ มุกสิกพงศ์ นายก่อแก้ว พิกุลทอง นายวิภูแถลง พัฒนภูมิไท นพ.เหวง โตจิราการ ในช่วงบ่าย โดยช่วงเช้านายจาตุรนต์จะไปพบหัวหน้าและเลขาธิการพรรคเพื่อไทย เพื่อลาออกก่อน ส่วนแกนนำ นปช.บางคนต้องไปขึ้นศาลในช่วงเช้า,ป๋อม ถามเลื่อนเลือกตั้งพอรึยัง,ร.ท.ปรีชาพลกล่าวว่า พรรคยินดีต้อนรับผู้สมัครสมาชิกทั้ง 3 คน ซึ่งเป็นบุคลากรที่ทรงคุณค่ากับสังคมไทย ประสบความสำเร็จในอาชีพของตนเอง มั่นใจว่าด้วยประสบการณ์ของแต่ละคน จะส่งให้พรรคแข็งแกร่ง เมื่อถามถึงกรณีที่อาจมีการเลื่อนวันเลือกตั้ง ร.ท.ปรีชาพลตอบว่า ชัดเจนว่าประชาชนคือคนที่เสีย ประโยชน์ วันนี้ถนนทุกสายมุ่งสู่เลือกตั้ง ต่างชาติจับจ้อง รัฐบาลต้องสร้างสิ่งเหล่านี้ให้ชัดเจนว่า ประเทศไทยจะกลับเป็นประชาธิปไตยอย่างสมบูรณ์ ถ้าเลื่อนเลือกตั้งพรรคเราคงมีเวลามากขึ้น แต่ไม่แฟร์กับพรรคอื่น เชื่อว่าวันนี้คนไทยทั้งประเทศรอคอยใช้สิทธิเพื่อกำหนดอนาคตประเทศ ที่ผ่านมาเราเลื่อนการเลือกตั้งมา 4-5 ครั้งแล้ว อยากขอให้ 24 ก.พ.2562 มีการเลือกตั้งเกิดขึ้นจริง,จี้ กกต.ทำหน้าที่องค์กรอิสระ,น.ส.ชยิกา วงศ์นภาจันทร์ นายทะเบียนพรรคไทยรักษาชาติ กล่าวถึงคำสั่ง คสช.ที่ 16/2561 ที่ขยายเวลาในการปรับปรุงเขตเลือกตั้ง ให้ กกต.จนกว่าจะถึงวันรับสมัครเลือกตั้ง ส.ส. ว่าต้องตั้งคำถามกลับไปยัง คสช.และคนในรัฐบาล คสช. ที่สังกัดพรรคการเมือง 4 คนว่าการออกคำสั่งเช่นนี้ เป็นการแทรกแซงองค์กรอิสระแบบมีผลประโยชน์ทับซ้อนหรือไม่ เพราะวันนี้ กกต.ได้ข้อสรุปในการรับฟังความเห็นของประชาชนแล้ว และกำลังจะประกาศใช้แล้วด้วยซ้ำ แต่ต้องมา สะดุดลงเพราะคำสั่งของ คสช. ตนขอเรียกร้องไปยัง กกต. ขอให้ กกต.เดินหน้าตามสิ่งที่ได้รับฟังความ คิดเห็นของประชาชน อย่าทำเรื่องถูกให้เป็นเรื่องผิด แล้วแสดงให้สังคมรวมถึงนานาประเทศได้รู้ว่า กกต. เป็นองค์กรอิสระ ปราศจากการแทรกแซง โดยอำนาจเบ็ดเสร็จเด็ดขาดของ คสช. อย่างแท้จริง,ซัดคำสั่ง คสช.เปิดช่องให้ขายตัว,นายจตุพร พรหมพันธุ์ ประธาน นปช. ในฐานะผู้ให้การสนับสนุนพรรคเพื่อชาติ กล่าวถึงประกาศคำสั่ง คสช.ที่ 16/2561 เกี่ยวกับขยายเวลาแบ่งเขตเลือกตั้งของ กกต.ว่า มี 2 ประเด็นหลัก คือการขยายเวลาเรื่องการแบ่งเขตเลือกตั้ง ขณะนี้ผู้สมัครของแต่ละพรรคยังไม่สามารถกำหนดตัวได้ชัดเจน แต่ก็เห็นแววกันว่ามีการจัดเขตเลือกตั้งในลักษณะที่เอื้อ ประโยชน์ให้กับบางพรรคการเมือง อย่างไรก็ตามยิ่งประชาชนเห็นว่ามันอยุติธรรมมากเท่าไร ก็จะต่อต้านแบบเงียบๆ ไปสำแดงพลังในวันเลือกตั้ง ยิ่งใช้อำนาจมากเท่าไหร่ จะยิ่งแพ้การเลือกตั้งมากเท่านั้นอีกประเด็นคือการขยายระยะเวลาหาผู้สมัคร ระบุให้ทำได้จนวันสมัครรับเลือกตั้ง ซึ่งในกฎหมายที่กำหนดให้ต้องสังกัดพรรคการเมือง 90 วันก่อนเลือกตั้งนั้น เพื่อป้องกันนักการเมืองขายตัว การขยายเวลาดังกล่าวตีความกันว่าสามารถซื้อขายกันจนกระทั่งถึงวันสมัครรับเลือกตั้ง ไม่เกี่ยวข้องกับเรื่อง 90 วันอีกต่อไป ตีความกฎหมายเป็นอย่างอื่นไม่ได้ อย่างไรก็ตาม ตนคิดว่าทั้งเรื่องการแบ่งเขตและเรื่องการขยายเวลาล้วนแต่เพื่อประโยชน์ให้กับฝ่ายที่มีอำนาจทางรัฐและเงินทั้งสิ้น,พท.ชี้อำนาจบางอย่างแทรก กกต.,นายพลภูมิ วิภัติภูมิประเทศ อดีต ส.ส.กทม. พรรคเพื่อไทย กล่าวถึงกรณี คสช.ออกคำสั่งที่ 16/2561 ใช้มาตรา 44 ขยายเวลาแบ่งเขตเลือกตั้งให้ กกต.ว่า คำสั่งดังกล่าวไม่มีความจำเป็น เพราะ กกต.ได้ส่งรูปแบบการแบ่งเขตแต่ละจังหวัดให้ประชาชนแสดงความคิดเห็นแล้ว และทราบว่า กกต.ได้เตรียมส่งเรื่องให้รัฐบาลประกาศในราชกิจจานุเบกษาแล้ว แต่การใช้มาตรา 44 ของ คสช.ทำให้งานของ กกต.สะดุดหยุดลง ต้องดึงเรื่องมาพิจารณาใหม่ ส่อนัยบางอย่างว่าอาจมีการเข้ามาแทรกแซงการแบ่งเขตเลือกตั้งของ กกต.หรือไม่ ถือเป็นเรื่องน่าห่วงว่าจะมีใครมาครอบงำ กกต. หรือไม่ จึงตั้งข้อสังเกตว่าใครกันแน่ที่ไม่พร้อมกับการแบ่งเขตเลือกตั้งที่ กกต.ทำไว้ การทำเช่นนี้ต้องการให้ กกต.เคาะเพื่อให้ใครพร้อมที่สุดหรือไม่ สัญญาณของการเข้ามาควบคุมจัดการเลือกตั้งของ คสช.ที่บอกว่าตัวเองเป็นคนกลาง แต่กลับมีคนในมือเป็นผู้เล่นด้วย ดูจะไม่สามารถสร้างความมั่นใจให้กับการเลือกตั้งที่เป็นธรรมได้เลย จึงขอเรียกร้องไปยัง กกต.ให้ทำหน้าที่เที่ยงธรรม ตรงไปตรงมา อย่ายอมให้อำนาจใดๆเข้ามาครอบงำ,ประชด คสช.ใช้ ม.44 ตั้ง ส.ส.ไปเลย,นายก่อแก้ว พิกุลทอง อดีต ส.ส.บัญชีรายชื่อพรรคเพื่อไทย และแกนนำ นปช.กล่าวถึงกรณี คสช.ใช้มาตรา 44 ให้ กกต.ขยายเวลาการจัดเขตเลือกตั้งได้จนถึง พ.ร.บ.ประกอบรัฐธรรมนูญว่าด้วยการเลือกตั้ง ส.ส.มีผลบังคับใช้ว่าคำสั่งนี้แสดงให้เห็นชัดเจนว่าต้องการเอื้อประโยชน์ให้พรรคการเมืองใดพรรคหนึ่ง เพราะก่อนหน้านี้มีกระแสข่าวว่าที่ผู้สมัครพรรคการเมืองตัวแทนของรัฐบาลพร้อมเจ้าหน้าที่ระดับสูงของรัฐ ได้ร่วมกันหารือเพื่อกำหนดแบ่งเขตเลือกตั้งกันเอง เพื่อให้ได้เปรียบและตัดคะแนนพรรคเพื่อไทย ทำให้ตัวผู้สมัครทับซ้อนส่งผู้สมัครยากขึ้น และตนเชื่อว่าหลังจากนี้จะมีการใช้มาตรา 44 ออกมาอีก เพื่อความได้เปรียบทุกด้านในการสืบทอดอำนาจของ คสช. ถ้าจะทำทุกวิถีทางแบบนี้จริงๆ คสช.ใช้มาตรา 44 กำหนดตัว ส.ส.ไปเลยดีกว่า ขณะเดียวกัน เรายังได้เห็นการใช้องคาพยพพรรค การเมืองเล็กเพื่อจะทำให้การเลือกตั้งเลื่อนออกไปอีก หากไปตรวจสอบจะเห็นความสัมพันธ์และความเชื่อมโยง ของพรรคการเมืองต่างๆเหล่านั้นว่าเกี่ยวข้องกับเครือข่ายของผู้ใดบ้าง,ปชป.แฉจัดเขตตามใจผู้สมัครที่ดูดมา,ที่พรรคประชาธิปัตย์ นายธนา ชีรวินิจ โฆษกพรรคประชาธิปัตย์ แถลงถึงคำสั่ง คสช. ที่ 16/2561 ให้ขยายเวลาแบ่งเขตเลือกตั้งว่า การกระทำดังกล่าวของ คสช. ถือเป็นการแทรกแซงการทำงานของ กกต. ไม่เคารพขั้นตอนการทำงานขององค์กรอิสระ ทำให้ กกต.ขาดความน่าเชื่อถือ อาจจะมีองค์กรอิสระอีกหลายองค์กรที่อาจจะถูกแทรกแซงในลักษณะเดียวกันนี้ ทั้งนี้หากมีการแบ่งเขตเลือกตั้งออกมาในรูปแบบอื่น ที่ไม่ได้ปรากฏใน 3 รูปแบบที่ กกต. เคยเสนอ ขอถือว่า คสช.เข้ามาแทรกแซง กำกับให้การเลือกตั้งเป็นไปตามที่ คสช.และรัฐบาลต้องการ สอดคล้องกับข้อเท็จจริงที่ปรากฏคือ ขณะนี้มีพรรค การเมืองที่สนับสนุนแนวนโยบายของ คสช. และสนับสนุน พล.อ.ประยุทธ์ให้กลับมาเป็นนายกฯอีกครั้ง นอกจากข้อเสนอให้นักการเมืองพรรคต่างๆ มาอยู่ด้วยแล้ว อีกข้อเสนอหนึ่งที่พวกเราทราบดีก็คือเงื่อนไขของการแบ่งเขตเลือกตั้งให้เป็นไปตามที่ผู้สมัครคนนั้นต้องการ พรรคประชาธิปัตย์จึงขอเรียกร้องให้ กกต.ยืนหยัดต่อสู้กับอำนาจที่จะเข้ามาแทรกแซงกระบวนการเลือกตั้ง,จ่อเลื่อนเลือกตั้งขยายเวลาดูด,นายจุรินทร์ ลักษณวิศิษฎ์ รองหัวหน้าพรรคประชาธิปัตย์ กล่าวว่า คำสั่ง คสช.ล่าสุดทำให้เกิดข้อสังเกตว่า ช่วยเอื้อให้พรรคการเมืองที่สรรหาผู้สมัครไม่ทัน มีเวลาสรรหาผู้สมัครได้ยาวขึ้นจนถึงวันรับสมัครหรือไม่ ส่วนประเด็นการเลื่อนวันเลือกตั้งนั้น หากเลื่อนจริงๆแม้ไม่ยาวนักอาจแค่ 30-40 วัน แต่มุมหนึ่งมองได้เช่นกันว่า คือการเอื้อให้เกิดการดูดผู้สมัคร ส.ส.จากพรรคอื่นไปสังกัดพรรคบางพรรคได้ยาวขึ้นด้วยหรือไม่ เพราะรัฐธรรมนูญระบุให้ผู้สมัครต้องสังกัดพรรคที่จะลงสมัครภายใน 90 วันก่อนวันเลือกตั้ง หากเลื่อนเลือกตั้งออกไปอีกนานเท่าไหร่ ก็เท่ากับเปิดโอกาสให้พรรคการเมืองบางพรรคที่ประสงค์จะดูด ส.ส.จากพรรคอื่น มีเวลาดูดได้นานขึ้นเท่าระยะเวลานั้น,ปัดข่าวล้างบางไล่ที่ เจือ-ชัยวุฒิ,นายนิพิฏฐ์ อินทรสมบัติ รองหัวหน้าพรรคประชาธิปัตย์ ดูแลพื้นที่ภาคใต้ เปิดเผยว่า ในวันที่ 20 พ.ย. เวลา 10.00 น. ที่พรรคประชาธิปัตย์จะมีการประชุมเพื่อเตรียมการจัดตั้งสาขาพรรค และตัวแทนพรรคประจำจังหวัด ของสำนักงานเลขาพรรคประชาธิปัตย์ เพื่อให้เป็นไปตามกฎหมายพรรค การเมือง เมื่อถามถึงกระแสข่าวว่าพรรคประชาธิปัตย์กำลังหารือเพื่อเปลี่ยนตัวผู้สมัครใหม่ ใน จ.สงขลา ทั้งเขต 1 และเขต 4 ซึ่งเป็นพื้นที่เดิมของนายเจือ ราชสีห์ และนายชัยวุฒิ ผ่องแผ้ว นายนิพิฏฐ์ตอบว่า ไม่มี และไม่ควรจะไปแสดงความเห็นอย่างนั้น,การที่อดีต ส.ส.เขาเคยดำรงตำแหน่งมาครั้งสุดท้ายก่อนที่จะยึดอำนาจ แล้วจะไปเอาเขาออก ถ้าไม่มีเหตุผลจำเป็นจริงๆ คงยาก 1.ถ้าเขายังได้รับความนิยมและสามารถเอาชนะคู่แข่งได้ ก็ควรมีโอกาสได้ลง 2.ถ้าเขาไม่ได้กระทำความผิดอะไรรุนแรง เราก็ไม่ควรไปตัดสิทธิ อย่างน้อยโดยหลักสองข้อนี้เราต้องยืนไว้ ยืนยันไม่มีการล้างแค้น ไม่มีการเอาคืนอะไรเลย ถ้าทำอะไรไม่มีเหตุผลพรรคประชาธิปัตย์เองก็อยู่ไม่ได้ พรรคไม่ใช่ของคนใดคนหนึ่ง,ซัด พปชร.ดูดหวังทุนใหญ่-ครอบสื่อ,นายสาธิต ปิตุเตชะ รองหัวหน้าพรรคประชาธิปัตย์ กล่าวถึงกรณีพรรคพลังประชารัฐเปิดตัว น.ส.วทันยา วงษ์โอภาสี หรือมาดามเดียร์ ภรรยาของนายฉาย บุนนาค ที่มีคดีปั่นหุ้นอยู่ที่กรมสอบสวนคดีพิเศษ (ดีเอสไอ) ว่า ถือเป็นตัวอย่างที่รัฐบาลใช้อำนาจรัฐชิงความได้เปรียบทางการเมือง จากก่อนหน้านี้ก็ดำเนินการมาอย่างต่อเนื่อง ไม่ว่าจะลงพื้นที่หาเสียงก่อน หรือ 4 รัฐมนตรีไม่ยอมลาออก เพื่อปูทางให้ พล.อ.ประยุทธ์ จันทร์โอชา เป็นนายกฯ นอกจาก น.ส.วทันยาแล้ว ยังมีกรณีนายพงศ์กวิน จึงรุ่งเรืองกิจ หลานชายนายสุริยะ จึงรุ่งเรืองกิจ ก่อนหน้านี้บริษัทของเขา ก็ถูก กลต.สั่งห้ามขายหุ้นมาเป็นปี แต่พอมาสมัคร พปชร.ก็ขายหุ้นได้ การดึงทั้ง 2 คนนี้ จึงทำให้ถูกมองว่าเป็นการสนับสนุนทุนทางการเมืองใช่หรือไม่ และ น.ส.วทันยาก็ยังดำเนินธุรกิจสื่อสารมวลชนอยู่หลายแห่ง อาจเป็นข้อแลกเปลี่ยนใช้ประโยชน์ทางการเมืองหรือไม่ หากสุดท้ายดีเอสไอไม่ฟ้องก็จะถูกมองว่าเอื้อประโยชน์ให้นายทุนที่มีคดีอยู่ใช่หรือไม่ ถ้าเป็นเช่นนั้นจริงจะกระทบต่อกระบวนยุติธรรมเสียหายทั้งสายตาคนไทยและต่างชาติ จึงอยากเตือนว่าให้ผู้มีอำนาจหยุดพฤติกรรมเช่นนี้ มิฉะนั้นแล้วสุดท้ายประชาชนจะออกมาต่อต้านเช่นกัน,เทือก ลั่นต้องหวนมาสู้ระบบทักษิณ,ช่วงค่ำวันที่ 17 พ.ย. ที่บริเวณศูนย์ประชุมวังโนรา อ.เมืองพัทลุง นายสุเทพ เทือกสุบรรณ แกนนำพรรครวมพลังประชาชาติไทยพร้อมคณะเดินทางมาพูดคุยกับชาวพัทลุงซึ่งส่วนใหญ่เป็นกลุ่ม กปปส.พัทลุง พร้อมเชิญชวนให้สมัครเป็นสมาชิกพรรค นายสุเทพฯกล่าวว่า ขอบคุณประชาชนโดยเฉพาะพี่น้องชาวใต้ที่ให้การต้อนรับการหาสมาชิกของพรรคด้วยดี โดยเฉพาะที่ จ.ตรังมีคนเข้ามาสมัครเป็นสมาชิกพรรคกว่า 1,000 คนแล้ว การที่ตนลาออกจาก ส.ส.มาชุมนุมประท้วงนั้นก็เพื่อขับไล่ระบบทักษิณและรัฐบาลยิ่งลักษณ์ หลังจากชัยชนะเป็นของพี่น้องประชาชนแล้ว ปรากฏว่ายังมีเครือข่ายของคนพวกนี้อยู่ จะหวนคืนมาด้วยกลยุทธ์แตกแบงก์ 1,000 เป็นแบงก์ 100 ดังนั้น ตนจึงต้องออกมาต่อสู้อย่างสุดฤทธิ์กับระบบทักษิณอีกครั้งหนึ่ง โดยขอเอาชีวิตเป็นเดิมพัน ต่อมาเช้าวันที่ 18 พ.ย. นายสุเทพฯพร้อมคณะเดินทางไปพบปะกับประชาชนในบริเวณตลาดสดเทศบาลเมืองพัทลุง และถนนสายสำคัญๆในเขตเทศบาลเมืองพัทลุง ได้รับการตอบรับจากประชาชนจำนวนมาก ตะโกนพร้อมกันให้ลุงกำนันสู้ๆ ช่วงบ่ายคณะของนายสุเทพได้เดินทางไปหาสมาชิกพรรคในพื้นที่ อ.ควนขนุน จ.พัทลุง ก่อนเดินทางไปยัง จ.นครศรีธรรมราชในช่วงเย็น,ประชานิยมหนุน บิ๊กตู่ เป็นนายกฯ,บ่ายวันเดียวกัน ที่ห้องแกรนด์บอลรูม โรงแรมซิตี้พาร์ค อ.เมืองนครราชสีมา พรรคประชานิยม นำโดย พล.ต.อ.ยงยุทธ เทพจำนงค์ หัวหน้าพรรคได้จัดประชุมจัดตั้งสาขาพรรคประชานิยม และแต่งตั้งคณะกรรมการประจำภาคตะวันออกเฉียงเหนือ พล.ต.อ.ยงยุทธเผยว่า พรรคประชานิยมเกิดจากการรวมตัวกันของคนทุกสาขาอาชีพ จุดยืนมุ่งมั่นแก้ไขปัญหาทุกอย่างที่ประชาชนเดือดร้อน และพร้อมให้การสนับสนุน พล.อ.ประยุทธ์ จันทร์โอชา เป็นนายกฯคนต่อไป เพราะแต่ละนโยบายที่รัฐบาลนี้ทำมา ล้วนเป็นแนวทางเดียวกับพรรคประชานิยม,อนค.ปั่นจักรยานรอบเมืองเบตง,นายคริส โปตระนันทน์ ผู้ประสานทีมเศรษฐกิจ พรรคอนาคตใหม่ พร้อมด้วยนายณรงค์ อาแว ว่าที่ผู้สมัคร ในนามของพรรคอนาคตใหม่ เขต 3 จังหวัดยะลา และทีมงานสมาชิกพรรค ได้เปิดตัวพรรคอนาคตใหม่ในพื้นที่อำเภอเบตง โดยการปั่นจักรยานรอบเมืองเบตง นายคริสกล่าวว่า ได้รับฟังปัญหาจากการพบปะกับชาวเบตง คือ ราคาผลผลิตทางการเกษตร ยางพาราตกต่ำ ส่วนทางด้านตัวแทนกลุ่มนักธุรกิจ ได้เสนอแนะแก้ปัญหา ธุรกิจการค้าและการท่องเที่ยว เนื่องจากมีบางประเทศวางข้อกำหนดกีดกันการค้ากับผู้ค้าชาวไทย สำหรับ อ.เบตง มีศักยภาพในด้านการท่องเที่ยวที่สำคัญของจังหวัดยะลา จึงรู้สึกชื่นชมที่มีการเรียนรู้และฟื้นตัวจากเหตุการณ์ความไม่สงบจนกลับกลายมาเป็นแหล่งการค้า การท่องเที่ยวที่สำคัญ สู่ยุคที่เฟื่องฟูอีกครั้ง,ภราดรภาพพร้อมร่วมทุกพรรค,ที่วัดธัญญาราม ตำบลนาโพธิ์ อ.สวี จ.ชุมพร พล.ท.ชุมพร วิเชียร ประธานที่ปรึกษาพรรคภราดรภาพ เป็นประธานในพิธีทอดกฐินสามัคคีและมอบทุนการศึกษาให้กับเด็กนักเรียนที่เรียนดีและด้อยโอกาส พร้อมเชิญชวนประชาชนสมัครเป็นสมาชิกพรรค พล.ท.ชุมพรกล่าวว่า กระแสข่าวการเลื่อนเลือกตั้งนั้น จะเลื่อนหรือไม่เราไม่มีปัญหาใดๆ เพราะเรามีความพร้อมจะลงสนามอยู่แล้ว พรรคภราดรภาพเน้นเรื่องการลดความขัดแย้ง แสวงความสามัคคี ไม่ว่าพรรคไหนได้จัดตั้งรัฐบาล เราพร้อมเข้าร่วม เพราะพรรคภราดรภาพเน้นสายกลาง ขณะนี้พรรคภราดรภาพกระแสตอบรับดีมาก มีผู้สมัครลง ส.ส.เขตแล้วไม่น้อยกว่า 250 เขต,นายกฯ ชูเอเปกเป็นหนึ่งเดียว,ด้านความเคลื่อนไหว พล.อ.ประยุทธ์ จันทร์โอชา นายกรัฐมนตรีและหัวหน้า คสช. ที่อยู่ระหว่างเดินทางเข้าร่วมประชุมผู้นำเขตเศรษฐกิจเอเชียแปซิฟิก (เอเปก) ที่กรุงพอร์ตมอร์สบี รัฐเอกราชปาปัวนิวกินี เป็นวันสุดท้าย ผู้สื่อข่าวรายงานว่า เมื่อเวลา 09.00 น. วันที่ 18 พ.ย. (ตามเวลาท้องถิ่น เร็วกว่าไทย 3 ชั่วโมง) นายกฯไปยังศูนย์ประชุมเอเปกเฮาส์ เพื่อเข้าร่วมประชุมผู้นำเขตเศรษฐกิจเอเปก โดยมีนายปีเตอร์ โอนีล นายกรัฐมนตรีปาปัวนิวกินี ให้การต้อนรับก่อนถ่ายภาพหมู่ร่วมกับผู้นำ โดยนายกฯร่วมกล่าวถ้อยแถลงในที่ประชุมย้ำว่า เอเปกควรแสดงความเป็นหนึ่งเดียวสนับสนุนระบบการค้าพหุภาคีภายใต้กฎองค์การการค้าโลก และผลักดันให้เอเปกมีบทบาทนำการขับเคลื่อนนวัตกรรมและเทคโนโลยีดิจิทัล ทั้งหวังว่าเอเปกจะสนับสนุนความมั่นคงปลอดภัยด้านไซเบอร์ ให้สอดรับวิสัยทัศน์ใหม่ของเอเปกหลังปี 2563 นอกจากนี้ เอเปกควรต้องส่งเสริมทักษะยกระดับการศึกษาของประชาชนทุกเพศทุกวัย ควรหารืออย่างจริงจังเกี่ยวกับการทำงานร่วมกันระหว่างมนุษย์กับปัญญาประดิษฐ์หรือหุ่นยนต์,สัญญาณต่างประเทศดีขึ้นเรื่อยๆ,ผู้สื่อข่าวรายงานว่า หลังเสร็จสิ้นการประชุมผู้นำเขตเศรษฐกิจเอเปก นายกฯให้สัมภาษณ์ว่า การมาประชุมในต่างประเทศ ผู้นำทุกประเทศให้การยอมรับ ตนบอกว่าไทยจะเป็นประธานอาเซียนในปี 62 และจะเป็นเจ้าภาพจัดการประชุมเอเปกในปี 65 ทุกประเทศตอบรับและพร้อมร่วม ถือเป็นสัญญาณจากต่างประเทศที่ดีขึ้นเรื่อยๆ และสิ่งเหล่านี้จะเกิดขึ้นไม่ได้ หากไทยไม่มีเสถียรภาพ ดังนั้นอยากให้ทุกคนช่วยกัน เพราะตนทำคนเดียวไม่ได้ เมื่อต่างประเทศยอมรับก็อยากฝากบอกคนไทยว่าให้สนับสนุนการทำงานของรัฐบาลด้วย ไม่ได้บอกว่าใครดีกว่าใคร เพราะเดี๋ยวถึงเวลาก็จะเห็นเอง ไม่ควรพูดว่าสิ่งที่รัฐบาลทำไม่มีผลงาน เพราะสิ่งที่เกิดขึ้นก็เห็นผลในหลายเรื่อง ภายหลังเสร็จภารกิจนายกฯ ได้เดินทางกลับถึงไทยในเวลา 22.45 น.,โอ๊ค ซัดหัวซุกหัวซุนเลี่ยง ก.ม.ตัวเอง,วันเดียวกัน นายพานทองแท้ ชินวัตร บุตรชายนายทักษิณ ชินวัตร อดีตนายกฯ โพสต์เฟซบุ๊กลงรูปนายมีชัย ฤชุพันธุ์ อดีตประธานกรรมการร่างรัฐธรรมนูญ ที่ลาออกจากนายกสภามหาวิทยาลัย พร้อมข้อความระบุว่า ประเทศไทยจะเดินหน้าต่อไปอย่างไร เมื่อ คนเขียนกฎหมาย เลี่ยงที่จะอยู่ภายใต้กฎหมายที่ตัวเองเขียน คนร่างกฎหมาย เปรียบเหมือนเชฟปรุงอาหาร สมควรจะกล้ากินอาหารนั้นเป็นตัวอย่าง เพื่อให้ลูกค้าทั้งประเทศเชื่อมั่น แต่ถ้าตัวพ่อครัวเองยังไม่กล้ากิน จนถึงขั้นยอมลาออกหนีกันหมดทั้งครัวแบบนี้ ลูกค้าทั้งหลายจะยังคงต้องให้ความไว้วางใจ ยอมที่จะกลืนกินมันเข้าไปอีกหรือ ว่ากันว่างบประมาณที่ใช้ในการออกกฎหมายทั้งหมดนี้ ไม่ใช่แค่หลักพันล้านบาท ไม่มีใครรู้ว่า 4 ปีที่ผ่านมา พ่อครัวแต่ละคนมีเงินเพิ่มขึ้นเยอะขนาดไหน เพราะไม่เคยเปิดเผยให้เรารู้ ไม่มีใครรู้เหตุผลว่าเหตุใดจึงไม่กล้าโชว์ทรัพย์สิน หรือว่ามีเหตุผลอื่นใดนอกเหนือจากนี้กันแน่ จึงต้องยอมเสียหน้ายอมลาออกจากตำแหน่งพร้อมๆ กันแบบหัวซุกหัวซุนขนาดนี้ ต้นไม้พิษ ผลของมันจะแลดูน่ากินอย่างไร ก็ยังคงเป็นผลไม้พิษด้วยเสมอ,โพลจี้ปักหมุดชัดๆ วันเลือกตั้ง,วันเดียวกัน สวนดุสิตโพล มหาวิทยาลัยสวนดุสิต สำรวจความคิดเห็นของประชาชนทั่วประเทศจำนวน 1,117 ตัวอย่าง ว่า ประชาชนคิดอย่างไรกับกระแสข่าวเลื่อนเลือกตั้ง ร้อยละ 51.28 ระบุว่า รัฐบาล กกต.ควรประกาศให้ชัดเจน ร้อยละ 35.90 ระบุว่า หากเลื่อนเลือกตั้งจะส่งผลด้านลบต่อรัฐบาลและเศรษฐกิจ ขณะที่ร้อยละ 24.36 ระบุว่า ควรให้เป็นหน้าที่ของ กกต.พิจารณา เมื่อถามถึงสิ่งที่มีผลต่อการตัดสินใจเลือก ส.ส. ร้อยละ 47.40 ระบุว่า นโยบาย วิสัยทัศน์ของผู้สมัครและพรรค ร้อยละ 35.51 ประวัติส่วนตัว ผลงานของผู้สมัคร ร้อยละ 29.50 ความซื่อสัตย์สุจริตของผู้สมัคร และร้อยละ 20.43 ระบุว่า ดูพรรคและหัวหน้าพรรค,ไม่อยากลอยกระทงนักการเมือง,ขณะที่สำนักวิจัยซูเปอร์โพล สำรวจความคิดเห็นประชาชน เรื่อง ลอยกระทงกับความอยากเลือกตั้ง จำนวน 1,148 คน เมื่อวันที่ 15-17 พ.ย. โดยเมื่อถามถึงนักการเมืองที่อยากลอยกระทงด้วยมากที่สุด ร้อยละ 66.3 ระบุว่า ไม่อยากลอยกระทงกับนักการเมืองคนใดเลย ร้อยละ 33.7 อยากลอยกระทงกับนักการเมือง ขณะเดียวกันร้อยละ 50.2 มีความสุขเมื่อเห็นข่าวเคลื่อนไหวของนักการเมืองสู่การเลือกตั้ง ส่วนร้อยละ 49.8 ไม่มีความสุข นอกจากนี้ ร้อยละ 84.4 ระบุว่า วันที่ 24 ก.พ.2562 เหมาะสมแล้วที่จะเป็นวันเลือกตั้ง
สามมิตร มาแล้ว สุริยะ-สมศักดิ์-อนุชา ขนอดีต รมต. ส.ส. นักการเมือง ชื่อดังกว่า 60 ชีวิต ร่วมขบวนพลังประชารัฐ สันติ-ปรีชา อดีต รมต.เพื่อไทยมาตามนัด 
พรรคพลังประชารัฐ,สามมิตร,นักการเมือง,สมาชิก,ข่าวหน้า1